Ses, ses en uitChris Gayle is vir 15 lopies uitgehaal. Foto: Indranil Mukherjee/AFP. Chris Gayle het dalk vandag sy laaste ses vir die Wes-Indiese Eilande geslaan. Die 42-jarige openingskolwer, met sy kenmerkende rastalokke wat onder sy helm uitsteek, het twee reuse-sesse teen Australië geslaan, voordat Pat Cummins hom skoongeboul het. ’n Duidelik teleurgestelde Gayle het sy kop agteroor gegooi en van die veld gestap. Net vóór hy oor die grenstou getrap het, het hy met sy kolf die toeskouers gegroet. Gayle het in sy T20-loopbaan 14 321 lopies teen ’n gemiddeld van 36,44 en ’n ongelooflike treftempo van 145,4 geslaan. ’n Mens vergeet egter ook dat hy ’n baie goeie toetskrieketspeler was – ’n gemiddeld van 42,18 en ’n hoogste telling van 333 is beslis nie te versmaai nie. Die Windies kan nie meer vir die halfeindstryd van die T20-Wêreldbeker kwalifiseer nie, maar hulle kan die Proteas ’n groot guns bewys as hulle vandag met die Aussies afreken. Gayle se paaltjie het egter vir ’n mini-ineenstorting gesorg: Nicholas Pooran en Roston Chase het kort daarna ook hul paaltjies verloor. Die Windies het ná nege boulbeurte 65/3 op die telbord gehad. Thank you for each and every memory @henrygayle. A legend on and off the field. 22 years of unforgettable memory, the dominator of T20 cricket. None looked as good as him at peak in the shortest format. Thanks for making my childhood memorable one with those unbelievable knocks. pic.twitter.com/ozcHR2bog2 — Mufaddal Vohra (@mufaddal_vohra) November 6, 2021